**OBRAZLOŽENJE**

**I. Pravni temelj za donošenje akta**

Pravni temelj za donošenje Lokalnog programa za mlade Grada Pula-Pola 2024. – 2027. sadržan je u članku 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članku 39. Statuta Grada Pula-Pola (Službene novine – Bollettino ufficiale Pula-Pola 07/2009, 16/2009, 12/2011, 1/2013, 2/2018, 2/2020, 4/2021i 5/21).

**II. Osnovna pitanja i prikaz stanja**

„Mladi u (lokalnom) programu Grada Pula - Pola ” projekt je koji se provodi od 1. siječnja 2023. do 29. veljače 2024., a u okviru čijih se aktivnosti izradio nacrt Lokalnog programa za mlade Grada Pula-Pola 2024. – 2027. Nositelj projekta je Grad Pula - Pola, a partneri u provedbi su: Volonterski centar Istra, Udruga ZUM, Zaklada za poticanje partnerstva i razvoja civilnog društva i Škola za odgoj i obrazovanje Pula - Pola. Projekt je sufinanciran sredstvima Europske Unije (Erasmus+ Program - ključna aktivnost 154 - Aktivnosti sudjelovanja mladih ) u iznosu od 31.300 eura.

Glavni cilj projekta jest doprinijeti većem uključivanju mladih u procese donošenja odluka i u razvoj lokalne zajednice kroz aktivnosti osnaživanja kompetencija mladih i jačanja kapaciteta ključnih dionika u procesu izrade LPM-a Grada Pule za razdoblje od 2024. do 2027.

Projektom su se provele brojne aktivnosti koje su izravno uključivale mlade i to: Participativno akcijsko istraživanje potreba mladih, Izrada preporuka za donositelje odluka od strane mladih: priprema za dijalog, Edukacija donositelja odluka: priprema za dijalog, Osnaživanje mladih za sudjelovanje i procjena potreba, Tematski dijalog mladih i donositelja odluka, Radionica participativnog osmišljavanja sadržaja “kampanje“ za društvene mreže, Završni dijalog mladih i donositelja odluka, Radionica participativnog osmišljavanja brošure za mlade i završna konferencija projekta „Mladi u (lokalnom) programu Grada Pula - Pola “.

U sklopu aktivnosti „Tematski dijalog mladih i održivi razvoj zajednice“, provedeno je 8 tematskih dijaloga u obliku fokus grupa koji ujedno predstavljaju i 8 područja Lokalnog programa za mlade: Aktivno sudjelovanje mladih i održivi razvoj zajednice, Obrazovanje, znanost i cjeloživotno učenje, Kultura, Rad s mladima, Zapošljavanje i razvoj poduzetništva, Mladi u europskom i globalnom okruženju- mobilnost, Socijalna uključenost/isključenost mladih, Zdravlje, rekreacija i sportske aktivnosti mladih.

Svako područje razrađeno je na strateške ciljeve, mjere i aktivnosti te je određen nositelj pojedinih aktivnosti, u skladu s djelokrugom rada i nadležnostima upravnih tijela Grada Pula-Pola, ustanova, organizacija, trgovačkih društava i drugih nositelja. Za svaku aktivnost naznačen je i indikator provedbe i vrijeme provedbe aktivnosti.

**III. Tekst prijedloga akta**

Prijedlog/Nacrt Lokalnog programa za mlade Grada Pula-Pola 2024. – 2027. dostavljen je u prilogu.

**IV. Procjena financijskih sredstava**

Za realizaciju Lokalnog programa za mlade Grada Pula-Pola 2024. – 2027. osigurana su sredstva u Proračunu Grada Pula-Pola.

**p.o. PROČELNICA**

**Ivana Sokolov, univ.spec.iur.**